Document ID: 32005D0367

RÅDETS BESLUTNING
af 14. april 2005
om bemyndigelse af medlemsstaterne til i Det Europæiske Fællesskabs interesse at ratificere Den Internationale Arbejdsorganisations konvention om søfarendes identitetsdokumenter (konvention nr. 185)
(2005/367/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 62, nr. 2), litra b), nr. i), sammenholdt med artikel 300, stk. 2, første afsnit, første punktum, og stk. 3, første afsnit,
under henvisning til forslag fra Kommissionen,
under henvisning til udtalelse fra Europa-Parlamentet (1), og
ud fra følgende betragtninger:
(1)
Fællesskabet bestræber sig på at indføre et område med frihed, sikkerhed og retfærdighed, der er baseret på bl.a. en fælles visumpolitik.
(2)
Den Internationale Arbejdsorganisations konvention nr. 185 om søfarendes identitetsdokumenter (revideret) blev vedtaget den 19. juni 2003 på Den Internationale Arbejdsorganisations Generalkonference, der var sammenkaldt i Genève af Det Internationale Arbejdsbureaus Styrelsesråd.
(3)
Konventionen yder et værdifuldt bidrag til forbedringen af sikkerheden inden for skibsfartssektoren på internationalt plan og til sikringen af anstændige leve- og arbejdsvilkår for de søfarende, og det er derfor ønskeligt, at konventionens bestemmelser bringes i anvendelse hurtigst muligt. Nogle af konventionens artikler falder imidlertid ind under Fællesskabets kompetence på visumområdet.
(4)
Fællesskabet kan ikke ratificere konventionen; kun medlemsstaterne kan blive parter heri.
(5)
Rådet bør derfor bemyndige de medlemsstater, der er bundet af Fællesskabets visumregler baseret på traktaten, til at ratificere konventionen i Fællesskabets interesse på de betingelser, der fastsættes i denne beslutning.
(6)
I medfør af artikel 1 i protokollen om Det Forenede Kongeriges og Irlands stilling, der er knyttet til traktaten om Den Europæiske Union og traktaten om oprettelse af Det Europæiske Fællesskab, deltager Irland og Det Forenede Kongerige ikke i vedtagelsen af denne beslutning. Derfor gælder denne beslutning hverken for Irland eller Det Forenede Kongerige, jf. dog artikel 4 i nævnte protokol.
(7)
I overensstemmelse med artikel 4 i protokollen om Danmarks stilling, der er knyttet til traktaten om Den Europæiske Union og traktaten om oprettelse af Det Europæiske Fællesskab, er denne beslutning også rettet til Danmark -
VEDTAGET FØLGENDE BESLUTNING:
Artikel 1
Medlemsstaterne bemyndiges til at ratificere konventionen af 19. juni 2003 om søfarendes identitetsdokumenter.
Teksten til konventionen er knyttet til denne beslutning.
Artikel 2
Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.
Udfærdiget i Luxembourg, den 14. april 2005.

Labels: 8
13
5
11